रेल से हमारा रिश्ता अटूट है। रेल हमारे अच्छे-बुरे सभी दिनों में हमारा साथ देती रही है। ये हमारी जिंदगी में हमारी साँसों की तरह पैबस्त हैं पर लग रहा है कि साँसे अब उखड़-सी रही हैं। रेल बिक रही है। रेलवे स्टेशन बिकने लगे हैं। अब जहाँ स्टेशन हैं वहाँ बड़े-बड़े मॉल होंगे। दरवाजे पर दरबान बिठा दिए जाएँगे। कोई मासूम बच्चा घर से बिछड़कर अब इसकी पनाह हासिल नहीं कर सकेगा। रैन-बसेरा अब न होगा। गांजे वांले बाबा धकियाकर बाहर कर दिए जायेंगे। मुसवा गोविंद के चाचा 200 रूपये में प्लेटफार्म टिकिट लेकर स्टेशन में प्रवेश करेंगे और उन सब को हिकारत भरी नजरों से देखेंगे, जिन्होंने उनका मजाक उड़ाया था। यह उनके साथ एक तरह का ‘पोयेटिक जस्टिस’ होगा। रेल यात्राएँ तब भी होंगी। रेल भी रहेगी। स्टेशन भी रहेंगे। इनसे एक रिश्ता भी रहेगा पर उस रिश्ते में वह नमी नहीं होगी जो दिल के कुछ अनजान-से कोनों में कोंपलों के फूटने का सबब बनती है।